Et sommerhus i Nr. Lyngby fandt onsdag ny adresse. På grund af kystens forsvinden lå sommerhuset pludseligt kun to meter fra skrænten ned til havet. Og så flyttede ejerne det. Tirsdag startede de første forberedelser ude ved huset. Her blev fundament og sokkel gravet fri, så det kunne lade sig gøre at løfte hele huset. Onsdag morgen ankom kranerne så til stedet, der skulle løfte huset op på en lastbil og køre det til sin nye plads. Ejerne af huset købte huset for 11 år siden. Dengang var der 30 meter ned til skrænten. Da de købte det, havde de tjekket at en eventuel flytning af hele huset kunne lade sig gøre. - Jeg er så lettet. Jeg var bange for, at det ville falde sammen som et korthus, fortæller Kirsten Johansen. Efter nogle timers arbejde fandt huset på plads på sin nye grund onsdag formiddag. Så nu går der ikke længe inden huset igen kan tages i brug. Det blev nemlig flyttet med både møbler, fjernsyn og inventar, så det mere almindelige flytterod slipper de for.

Referat:
Et hus i Nr. Lyngby blev onsdag flyttet, fordi havet næsten havde taget hele skrænten op til huset.